Սիրելի՛ հայրենակիցներ, շուտով պատմության գիրկը կանցնի 2019 թվականը՝ իր հետ տանելով մեր ձեռքբերումներն ու կորուստները, հաջողություններն ու անհաջողությունները, ընձեռված ու չընձեռված հնարավորությունները՝ փոխարենը թողնելով մեզ հիշողություններ, դասեր, հետևանքներ: Այսպիսին է կյանքը, այսպես է ձևավորվում իմաստությունը, փորձը, կենսագրությունը: 2019 թվականը նշանավորվեց մեր համայնքի համար ձեռքբերումներով ու հաջողություններով, ավարտին հասցրինք բոլոր ծրագրերն ու նախաձեռնությունները: Համայնքի բարեկարգման, շենացման, սոցիալ-տնտեսական զարգացման, համայնքային կյանքի որակի բարելավման գործընթացը անցնող տարվա ընթացքում կազմակերպվել և իրականացվել է պատշաճ մակարդակով: Մեր ստանձնած նոր ու պատասխանատու պարտավորությունները խոշորացված համայնքի համար ի կատար են ածվել գոհացուցիչ արդյունքներով, և պետք է ջանք ու եռանդ չխնայենք՝ արդարացնելու ժողովրդի վստահությունը, հավատն ու սպասելիքները նաև գալիք տարում: Բարեփոխումների վճռականությամբ, կայունությամբ, կամքով դիմավորենք Նոր տարին: Թող 2020 թվականը նպաստավոր զարգացումներ բերի մեր ձեռնարկումներին, խաղաղություն՝ մեր երկրին, ամրություն՝ մեր սահմաններին, բարի տունդարձ՝ հայ զինվորին: Ուզում եմ շնորհավորել բոլոր քաջարանցիներին և Քաջարան խոշորացված համայնքի մեջ մտնող գյուղերի բնակիչներին: Թող ձեր օջախներում մշտապես տիրի սեր, համերաշխություն, ամենայն բարիք ու բարեկեցություն: Մաղթում եմ անհոգ տոներ, գեղեցիկ ակնթարթներ: Դիմավորենք Ամանորն ու Սուրբ Ծննդյան տոները մաքուր խղճով, ուրախ սրտով, առատ սեղաններով, սիրելիներով ու հարազատներով շրջապատված: Շնորհավոր բոլորիս Նոր տարին: